SA se vinnigste selfoonnetwerk is …Argieffoto MyBroadband het sy selfoonnetwerk-kwaliteitsverslag vir die tweede kwartaal bekend gemaak en hiervolgens is MTN die beste selfoonnetwerk in die land. Die verslag is gegrond op meer as 330 000 spoedtoetse wat deur duisende gebruikers gedoen is tussen 1 April en 30 Junie 2019. Die navorsing wys Suid-Afrika het ŉ gemiddelde selfoonaflaaispoed van 25,67 megagrepe per sekonde. Die vorige kwartaal se gemiddelde aflaaispoed was 24,20 megagrepe per sekonde. MTN het volgens die jongste verslag die hoogste gemiddelde aflaaispoed, naamlik 35,90 megagrepe per sekonde, gevolg deur Vodacom se 29,76 megagrepe per sekonde, Telkom se 23,07 se megagrepe per sekonde, Rain se 17,91 megagrepe per sekonde en Cell C se 17,32 megagrepe per sekonde. Marius Hollenbach, MyBroadband se hoof van navorsing, het gesê MTN, Vodacom en Telkom het ŉ insiggewende verbetering in netwerkprestasie in 2019 getoon. Die verbetering in netwerkspoed is volgens Hollenbach die gevolg van verbeterde LTE-dekking en beter HSPA-beskikbaarheid in landelike gebiede. Rain is die enigste selfoonnetwerk wat in die tweede kwartaal van 2019 ‘n insinking beleef het. Dit is waarskynlik die gevolg van meer gebruikers wat by die netwerk aansluit. Om die beste selfoonnetwerk in Suid-Afrika vas te stel word daar ŉ netwerkkwaliteit-punt vir elke netwerk uitgewerk deur die aflaaispoed, oplaaispoed en vertragings (latensie) in ag te neem. Die telling uit 10 toon dan hoe die netwerk in verhouding tot ander netwerke vergelyk.